b'\n_START_ARTICLE_\nKatoli\xc4\x8dka Crkva u Bugarskoj\n_START_PARAGRAPH_\nKatoli\xc4\x8dka Crkva u Bugarskoj dio je svjetske Katoli\xc4\x8dke Crkve, pod vodstvom pape i Rimske kurije. Prema broju vjernika druga je najve\xc4\x87a kr\xc5\xa1\xc4\x87anska zajednica u Bugarskoj, odmah iza Bugarske pravoslavne crkve. Katoli\xc4\x8dka crkva u Bugarskoj svoje korijene vu\xc4\x8de s po\xc4\x8detka Srednjeg vijeka, iz vremena Pada Zapadnog Rimskog Carstva, a odr\xc5\xbeala se sve do dana\xc5\xa1njih dana._NEWLINE_Prema popisu stanovni\xc5\xa1tva iz 2011. godine, ukupno se 48.945 dr\xc5\xbeavljana Bugarske izjasnilo katolicima, \xc5\xa1to je blagi porast u odnosu na popis iz 2001. prema kojemu se katolicima izjasnilo 43.811 stanovnika. Ipak, to je i dalje manje od 53.074 katolika iz 1992. godine. Ve\xc4\x87inski broj katolika su Bugari, a me\xc4\x91u ostalim narodnim zajednicama zna\xc4\x8dajni udio \xc4\x8dine i Hrvati u Bugarskoj._NEWLINE_Najvi\xc5\xa1e katolika \xc5\xbeivjelo je u gradovima Svi\xc5\xa1tovu i Plovdivu, gdje su se pripadnici tada brojne kr\xc5\xa1\xc4\x87anske sekte pavli\xc4\x87ana u 16. i 17. stolje\xc4\x87u preobratili na katoli\xc4\x8dku vjeru. Grad s najve\xc4\x87im udjelom katolika je Rakovski u Plovdivskoj oblasti. Banatski Bugari su bugarska zajednica s najvi\xc5\xa1im udjelom katolika izvan mati\xc4\x8dne zemlje, koji nastanjuju dijelove Srbije i Rumunjske. Od njih 12.000, vi\xc5\xa1e od 6.500 ipovijeda katoli\xc4\x8dku vjeru i to uglavnom u rumunjskom dijelu Banata._NEWLINE_Zna\xc4\x8dajan udio katolika u Bugarskoj \xc4\x8dine i preobra\xc4\x87eni pravoslavci, a manji udio i muslimani i protestanti koji su pre\xc5\xa1li na katoli\xc4\x8danstvo._NEWLINE_1610. godine Sofija je pod jurisdikcijom nadbiksupa barskog i primasa Srbije, Marina Bizzija. On Sofiju i \xc4\x86iprovce smje\xc5\xa1ta u Srbiju.'